Pernille Rosenkrantz-Theil (EL), 2003-11-27:
Jamen så fortsætter vi da bare den vej rundt.
Jeg skal lige gøre hr. Anders Samuelsen opmærksom på, hvad jeg sådan set godt tror han ved, at vi også går ind for, at man omlægger registreringsafgiften, sådan at der netop bliver taget højde for, om bilen er mere eller mindre miljørigtig.
Så vil jeg sige, at vi jo har haft et fælles finansieringsforslag i forbindelse med det her års finanslovforhandlinger, nemlig at det ikke i fremtiden skal være muligt for private at køre på gule plader.
Nu ved jeg godt, at De Radikale har syntes, at de har skullet sovse sig ind i stort set samtlige aftaler, der er blevet lavet under den her finanslov i de åbne forhandlinger med regeringen, men ikke desto mindre har De Radikale ikke fået alle deres forslag igennem og havde derfor heller ikke brug for al deres finansiering.
Derfor kunne man jo spørge De Radikale - nu ved jeg godt, at hr. Anders Samuelsen kun kan komme herop for at stille mig spørgsmål, men man kunne måske flette et svar ind - om De Radikale ville være villige til at bruge de 800 mio. kr. på eksempelvis at forbedre den kollektive trafik og lægge et loft over priserne på den kollektive trafik.
Det håber jeg at hr. Anders Samuelsen kommer op og siger
lidt om, når jeg er færdig med mit ordførerindlæg.
Vi mener i Enhedslisten, at den kollektive trafik trænger til et kvalitetsløft, og vi mener, at priserne skal sættes ned, som jeg har sagt tidligere i dag. Vi mener, at der skal være et loft på 10 kr. for en busbillet.
Vi mener, at det er en forudsætning for, at vi kan stoppe den eksplosive vækst i biltrafikken i Danmark og samtidig give folk en reel mulighed for at komme på arbejde og til deres uddannelsessteder og besøge venner og bekendte uden at være afhængige af at have en bil.
Regeringen har sammen med Dansk Folkeparti reduceret støtten til den kollektive trafik, sådan at vi rundtomkring i landet ser dramatiske prisforhøjelser, uden at de prisforhøjelser modsvares af tilsvarende serviceforbedringer eller kvalitetsforbedringer af den kollektive trafik.
Det er jo ikke kun et angreb på miljøet, det er også lige præcis et angreb på den del af befolkningen, der ikke har adgang til en bil, enten fordi de ikke er i stand til at køre bil, eller fordi de ikke har råd til at have en bil.
Også på det her område må man altså sige, at Dansk Folkeparti og regeringen fører en kamp mod de dårligst stillede.
De skaber forringede vilkår for de dårligst stillede i det her samfund, og det synes jeg er rigtig ærgerligt, samtidig med at man med de ting, man har vedtaget omkring den kollektive trafik, også rammer miljøet.
Det synes jeg er to rigtig dårlige ting i et og samme forslag.
Det er ikke så godt. Derfor har Enhedslisten også stillet et ændringsforslag til finansloven om, at der tilføres den kollektive trafik over 1 mia. kr., og de er finansieret, må jeg sige til hr. Anders Samuelsen, og pengene skal bl.a. gå til at nedbringe prisen på den kollektive trafik.
I det forslag har vi ikke inddraget befordringsfradraget, sådan som SF gør det i det her forslag, og de 2,5 mia. kr., som kunne bruges langt mere socialt og miljømæssigt forsvarligt og meningsfyldt, end det gør i dag.
Det er jo rigtigt, at fradraget ikke først og fremmest bruges for at lette hverdagen for folk i Jylland med langt til arbejde, men faktisk først og fremmest bruges af folk i hovedstadsområdet og medvirker til at finansiere et bilforbrug, der er miljømæssigt fuldstændig håbløst.
Vi er enige med SF i, at det er langt bedre at give målrettede tilskud end at operere med et generelt fradrag, og vi er også enige i, at der må åbnes op for forskellige løsninger på transportbehovet i forskellige dele af landet.
Alle vil jo vide, at der er en verden til forskel på at bevæge sig rundt med kollektiv transport på Nørrebro, hvor man ikke gider kigge i en køreplan, inden man tager af sted, fordi man ved, at der kører en bus hvert 5. minut, og så gøre det samme i f.eks. Korsør, hvor jeg er vokset op, hvor der, hvis man er heldig, går der bus en gang i timen.
Derfor skal vi selvfølgelig åbne op for, at der er forskellige løsninger på transportproblemet. Enhedslisten kan derfor støtte SF's forslag og synes, at det sammen med vores eget forslag på finansloven bør danne udgangspunkt for, at oppositionen allerede nu kan komme med nogle klare bud på, hvilke forbedringer af den kollektive trafik vi vil gennemføre efter det valg, som forhåbentlig snart bliver udskrevet.